দিনটি এ মুহূর্তে মনে নেই, যেদিন জাহাঙ্গীরনগর বিশ্ববিদ্যালয়ে নরম্যান এবং আমি একই মঞ্চে আসীন। কবীর চৌধুরী ছিলেন সে অনুষ্ঠানের সভাপতি। সেদিনের বিষয় ছিল বোর্হেসের জীবন ও সাহিত্যকর্ম। আমি যথারীতি বোর্হেস সম্পর্কে দীর্ঘ যে লেখাটি সদ্য শেষ করে এনেছি, সেটিই পাঠ করতে শুরু করলাম যা ছিল প্রায় ২০/২২ পৃষ্ঠার এক দীর্ঘ লেখা। কিন্তু মাত্রই দুই তিন পৃষ্ঠা এগুতে না এগুতেই সভাপতি অধৈর্য হয়ে আমাকে সংক্ষিপ্ত করতে বললেন। আমি খুবই লজ্জা এবং অপমানিত বোধ করেছিলাম সভাপতির ওই আচরণে। সভাপতি যেহেতু চাইছেন না তারপরে তো আর পাঠ করার কোনো মানে হয় না। অথচ মেহিকো থেকে আমাকে আনাই হয়েছে বোর্হেস সম্পর্কে বলতে। আমি হতাশ হয়ে আমার আসনে ফিরে এলাম। এরপরই বক্তৃতা দেয়ার পালা নরম্যানের। আমি হতাশা ও অপমান নমিত করে উৎকর্ণ হয়ে উঠলাম তার বক্তৃতা শোনার জন্য। তার হাতে কিছু কাগজপত্র আর তার The lesson of a Master বইটি যেটি ছিল বোর্হেসকে নিয়ে তার লেখা সর্বশেষ বই। বইটির কথা শুনলেও আমি তখনও পর্যন্ত দেখিনি। তিনি বই থেকেই তার বক্তৃতা পাঠ করতে শুরু করলেন। কিন্তু বিস্মিত হয়ে লক্ষ্য করলাম তিনি বক্তৃতার এক জায়গায় আমার উল্লেখ করে বললেন, The reverberation of the clerk’s words seem never to have ended. Thirty years later, I was to receive from Bangladesh two copies of a small books. The volume, Mexican thoughts, an anthology of prose pieces in translations, edited by one Razu Alauddin, is dedicated to me, both in Bengali and English. In an accompanying letter, my generous benefactor informed me that the book was a thank you for my work with Borges. That any of this could have happened is a tribute to Borges and his international appeal.